નવી દિલ્હી: નોર્થ દિલ્હીના મંડાવલીમાં ભૂખને કારણે ત્રણ માસૂમ બાળકીઓના મોત થઈ ગયા. પોસ્ટમોર્ટમ રિપોર્ટમાં ડોક્ટર્સે જણાવ્યું કે, આ બાળકીઓના પેટમાં અનાજનો એક પણ દાણો નહોતો અને તેમણે ઘણા સમયથી પૌષ્ટિક ખોરાક લીધો નહોતો, જેના કારણે તે ખૂબ અશક્ત થઈ ગઈ હતી. મંગળવાર સવારે આ ત્રણે બાળકીઓ ભૂખના લીધે બેભાન હાલતમાં મળી હતી, પાડોશી તેમને હોસ્પિટલ લઈ ગયા, જ્યાં ડૉક્ટર્સે તેમને મૃત જાહેર કરી દીધી. બાળકીઓનો પિતા તે દિવસથી જ ગાયબ છે અને માતા માનસિક રીતે અસક્ષમ હોવાને કારણે કોઈ સ્પષ્ટ જાણકારી નથી આપી રહી. પોલીસ હવે એ જાણવાનો પ્રયત્ન કરી રહી છે કે, આ બાળકીઓના મૃત્યુ એક જ સમયે થયા કે પછી અલગ-અલગ સમયે. સરકારે આ બાળકીઓના મૃત્યુની તપાસ માટે ન્યાયિક તપાસના આદેશ આપી દીધા છે.